**NOTA INFORMATIVĂ**

la proiectul hotărîrii Guvernului Republicii Moldova cu privire la aprobarea Programului privind Cadrul de Interoperabilitate

În septembrie 2011, odată cu adoptarea Programului strategic de modernizare tehnologică a guvernării (e-Transformare), Guvernul și-a luat angajamentul ca, pe lîngă metodele tradiționale, să presteze toate serviciile publice în formă electronică. Pentru a răspunde necesităților beneficiarilor finali ai serviciilor publice (cetățeni și mediu de afaceri) și a asigura cooperarea productivă între autorităţile administraţiei publice şi, respectiv, funcționarea eficientă a sectorului public, conform Planului de acțiuni pe anul 2012 pentru implementarea Programului strategic de modernizare tehnologică a guvernării (e-Transformare), aprobat prin Hotărîrea Guvernului nr. 44 din 26 ianuarie 2012, se propune aprobarea Programului privind Cadrul de Interoperabilitate (în continuare ”Program”).

Interoperabilitatea reprezintă capacitatea sistemelor și a organizațiilor de a conlucra și de a schimba și reutiliza date. Platforma de interoperabilitate este soluția tehnică ce facilitează schimbul de date între autoritățile administrației publice. Cadrul de Interoperabilitate cuprinde platforma de interoperabilitate și toate aspectele relevante, cum ar fi cadrul normativ, instituțional, aspectele financiare, etc.

Interoperabilitatea din sectorul public va asigura reutilizarea și schimbul de date eficient și securizat, un cadru favorabil pentru optimizarea serviciilor publice și un guvern deschis.

Cadrul de Interoperabilitate va permite conectarea simplă și rapidă a sistemelor informaționale prin utilizarea acordurilor tip, regulamentelor și standardelor tehnice. Platforma de interoperabilitate va include o pagina web dedicată interoperabilității pe care vor fi publicate materialele respective și catalogul semantic ce va cuprinde definițiile unificate ale clasificatoarelor și a structurilor de date folosite nemijlocit pentru schimbul de date.

Proiectul Programului include 8 capitole în care sunt descrise situația curentă, obiectivele generale și specifice, măsurile necesare pentru realizarea obiectivelor, estimarea impactului și a costurilor, rezultatele scontate și indicatorii de performanță, procedurile de raportare și monitorizare, precum și etapele de implementare.

Conform Programului lansarea în producție a platformei de interoperabilitate este preconizată pentru septembrie 2014.

Schimbul de date dintre autoritățile publice, inclusiv structurile subordonate ale acestora, va fi gratuit.

Din punct de vedere economico-financiar, Programul nu necesită cheltuieli semnificative, avînd în vedere faptul că cheltuielile inițiale vor fi suportate din Proiectul e-Transformarea Guvernării, iar ulterior va fi propus un mecanism durabil de finanţare a platformei de interoperabilitate, ținînd cont de faptul că programul va fi implementat pe etape.

**Secretar general al Guvernului Victor BODIU**